Ɣas ttazu aksum-is d tizin ur ak-teqqar ‘‘eḥḥ’’. D acu kan, tineggura-agi am wakken ara dtiniḍ d tibbehbit i yebɣan ad tt-txaḍel. Aḥlil, aṭas i iεeddan ɣef yixef-is, mačči d yiwet, yal taluft tegla s umur-is. Imi tedder akk, d aṭas. Yal ass tesmeεεin-as i Muḥend-Ameẓyan ad asyebru, ad d-yawi tin ara iεemmṛen axxam, imi ddeqs seg wasmi d-tedda Ṭawes ur tesεi dderya, Malḥa truḥ am tin yuysen, tkemmel-as tibbehbit, dɣa tsarẓeg-asen tuderT i mmi-s d teslit-is, yal ass d asendef deg-sen. Yuɣal, tsaweḍ-itt teswiεt armi xas akken tislit-is terfed tadist, ur tumin ara, seg wakken tebbehba. Armi d asmi d-yeṭṭullef mmi-s, Udem-n-tmenǧert, yusa-d si Kanada, twala-t s tiṭ-is, i yebda yettuɣal-itt-id ṣṣwab, tuɣal d Malḥa-nni n zzman, d tasusamt, d taεeqlit… yezna-tt-id unecfu.